כיבוש מבית

"כיבוש מבית – מסע אל מקורות ההפיכה המשפטית" הוא ספר עיון שנכתב על ידי מיכאל ספרד, עורך דין המתמחה בזכויות אדם, ויצא לאור בעברית בשנת 2025 בהוצאת תלם מבית קרן ברל כצנלסון. הספר עוסק בהשפעת השליטה הישראלית על שטחי יהודה ושומרון על דמותה הדמוקרטית של מדינת ישראל ועל המוטיבציה שמאחורי הרפורמה המשפטית בישראל (2023)."רודנות בחסות החוק" באתר קרן ברל כצנלסון

 עיקרי הספר 
הטענה המרכזית בספר היא כי בעוד שהמוני אזרחים מודאגים יצאו לרחובות במחאה נגד הרפורמה המשפטית בתחילת 2023, רובם המשיכו להתעלם מה"מרחב הלא-דמוקרטי" שישראל מחזיקה מעבר לקו הירוק כבר כמעט שישה עשורים. בשל כך נועד הספר:"לשרטט איך עשורים של דיקטטורה ישראלית כלפי הפלסטינים יצרו דינמיקה שהובילה את מדינת ישראל... אל האיום הממשי שפרץ לחיינו בראשית 2023: הפניית הגיליוטינה האנטי-דמוקרטית פנימה והחלת מבנה חוקתי חדש וטוטליטרי שידכא את הישראלים כולם, גם היהודים שבהם". בכך, הספר קורא תיגר על הנטייה הישראלית הנפוצה להפריד בין הדיון הדמוקרטי הפנימי לבין מציאות הכיבוש, ומצביע על קשר סיבתי ישיר ביניהם.

ספרד טוען כי "אם לא נבין מה אנחנו עושים לאחרים ומה זה עושה לנו, לא נוכל לעצב מחדש את דמותנו כחברה". עיקרון מפתח החוזר בספר, ומודגש בביקורות, הוא ש"אין כזה דבר דמוקרטיה עם כיבוש". הספר מדגיש כי "הכוחנות הישראלית" המופעלת בשטחים הכבושים משחיתה באופן בלתי נמנע את החברה הישראלית מבפנים.

בספר נטען כי "הגיליוטינה האנטי-דמוקרטית" שהופעלה בתחילה כלפי הפלסטינים, הופנתה כעת פנימה ומאיימת על הדמוקרטיה הישראלית עצמה. הספר מזהה שתי "הפיכות" מקבילות שיזמה ממשלת ישראל ה-37: המהפכה המשפטית שזכתה לפרסום רחב, ו"שינוי יסודי של המבנה המשטרי ושל מערך הסמכויות המינהליות בגדה המערבית, שמשמעו סיפוח משפטי מלא".

זיהוי "שתי המהפכות" הוא היבט קריטי בספר. ספרד מציג את המהפכה המשפטית לא כמשבר פנימי מבודד, אלא כחלק ממאמץ מתואם ורחב יותר לביסוס השליטה על הגדה המערבית באמצעות סיפוח משפטי. עמדה זו מצביעה על אסטרטגיה ממשלתית מכוונת ומקיפה יותר, שבה החלשת הרשות השופטת (המהפכה הראשונה) מהווה תנאי הכרחי לסיפוח בפועל (המהפכה השנייה). קישור סיבתי זה חושף אג'נדה פוליטית עמוקה ומדאיגה יותר מזו הנתפסת לעיתים קרובות בשיח הציבורי.

בספר ישנה גם התייחסות משמעותית לטבח השבעה באוקטובר, שאירע לאחר כתיבת טיוטת הספר:"רציתי לשרטט איך עשורים של דיקטטורה ישראלית כלפי הפלסטינים יצרו דינמיקה שהובילה את מדינת ישראל מקריית ארבע, מקדומים ומפני חבר אל האיום הממשי שפרץ לחיינו בראשית 2023: הפניית הגיליוטינה האנטי-דמוקרטית פנימה והחלת מבנה חוקתי חדש וטוטליטרי שידכא את הישראלים כולם, גם היהודים שבהם. ואז הגיע שבעה באוקטובר. לרגע נראה לי שדבר מהעולם הקודם לא רלוונטי, אבל עם הזמן הבנתי שזה לא נכון. הכול עדיין רלוונטי".

 ביקורת ותהודה 
הספר זכה לביקורות אוהדות ולתהודה משמעותית. כך, בביקורת מקיפה על הספר שנכתבה על ידי הסופר דרור משעני בעיתון הארץ כונה הספר "ספר נוקב" ונכתב כי "השאלות שחותמות את ספרו הנוקב של ספרד לא יניחו למי שיקרא אותו גם ימים רבים אחרי הקריאה" ואף ש"הדרך היחידה שמשרטט ספרו לכינון משטר דמוקרטי אמיתי בישראל ברורה – לא רק להילחם על בג"ץ, אלא לפרק את משטר העליונות היהודית. זאת צריכה להיות המטרה היחידה של התנגדות לממשלה הזאת וגם לאלה שיבואו אחריה". בסקירה נוספת של הספר בהארץ נקבע ש"לפני הכל, לפני הפוליטיקה והאידאולוגיה, מיכאל ספרד הוא קודם כל כותב מצוין. אחד שיודע לספר סיפור סוחף, גם אם חומריו הם צווי הריסה ואמנת ז'נבה וגם הוזכרה לשבח ההקדמה של הספר המתייחסת לשבעה באוקטובר "טוב שנוסף לספר פרק המבוא "7 באוקטובר" – אחד הטקסטים החדים והמפוכחים שנכתבו כאן בניסיון לשים את הטרגדיה בתוך הקשר".

הספר אף הוזכר ברשימת הספרים המומלצים לשבוע הספר של שנת 2025 של ידיעות אחרונות, שם נכתב שמדובר ב"קריאת חובה", ובהארץ שם נכתב כי הספר "הוא הניתוח הטוב והמקורי ביותר של ההפיכה המשטרית שהובילה ממשלת נתניהו, ושל הקשר שלה למלחמה שפרצה ב–7 באוקטובר. הוא גם היחיד שבוחן באמת את טיבו של המשטר הישראלי בבואו לדבר על הפיכה משטרית". אזכורים חיוביים נוספים של הספר נכתבו במאמרים פרי עטם של שמעון שיפר, זהבה גלאון ועוד.

בנוסף, הספר סוקר ב־The New York Review of Books ואף היה במשך שבוע במקום הראשון ברשימת רבי המכר של עברית בקטגוריית ספרי עיון.

 ראו גם 
 כיבוש
 רודנות בחסות החוק
 הפיכה עצמית
 דמוקרטיה חלולה
 הפשיזם הנצחי

 קישורים חיצוניים 
 מיכאל ספרד, כולם פחדו להיהפך לחסן, פרק מהספר כיבוש מבית, באתר תלם, 11 במרץ 2025

 שבתאי בנדט, כיבוש מבית - מסע אל מקורות ההפיכה המשטרית, הפודקאסט "מעורר מחלוקת", 28 במאי 2025
 ירמי שיק בלום ומיכל צורן, מה עושים עם זה שיש אפרטהייד - עם עו"ד מיכאל ספרד, הפודקאסט "מה עושים עם זה", 3 ביוני 2025






 הערות שוליים 

קטגוריה:ספרים בעברית